Diari Oficial de la Generalitat Valenciana


Sumari del DOGV 8414, del 31-10-2018 (2018/9760)

RESOLUCIÓ de 24 d'octubre de 2018, del director general de l'Institut Valencià de la Joventut, per la qual es convoquen els Premis IVAJ 2018 a tesis doctorals, treballs fi de màster, treballs fi de grau i projectes de cicles formatius de grau superior de la família de serveis socioculturals i a la comunitat sobre temes de joventut.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8414

Data del DOGV
:   31-10-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/9760


Data del document
:   24-10-2018

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 24 d'octubre de 2018, del director general de l'Institut Valencià de la Joventut, per la qual es convoquen els Premis IVAJ 2018 a tesis doctorals, treballs fi de màster, treballs fi de grau i projectes de cicles formatius de grau superior de la família de serveis socioculturals i a la comunitat sobre temes de joventut. [2018/9760]  
PREÀMBUL  
  
La Llei 15/2017, de 10 de novembre, de la Generalitat, de polítiques integrals de joventut estableix, en l'article 5, que les administracions públiques es comprometen a «garantir l'accés a la cultura, amb programes democratitzadors, i donar suport a la creació jove i al desenvolupament de llenguatges artístics i creatius, especialment en valencià, en el marc d'una societat col·laborativa i innovadora, i també a potenciar la cultura valenciana». I l'article 7.15, estableix entre les funcions de l'Institut Valencià de la Joventut, IVAJ a partir d'ara, «establir un observatori de joventut per a portar a terme els estudis, les investigacions, les publicacions i els programes experimentals de joventut i oci a la Comunitat Valenciana; impulsar la investigació i l'estudi sobre la realitat juvenil de forma periòdica realitzant com a mínim un estudi integral de joventut amb caràcter previ a la realització de l'Estratègia Valenciana de Joventut, per a proporcionar a l'administració informació per al disseny i el desenvolupament de les polítiques de joventut, i col·laborar en la creació, la gestió i la difusió de les estadístiques autonòmiques sobre joventut, que inclouran dades desagregades de 12 a 18 anys, de 18 a 24 i de 24 a 30. Aquest observatori assegurarà la col·laboració amb experts i expertes de diferents àmbits en el seu treball».  
En aquest context i amb l'objectiu de donar suport a l'Estratègia Valenciana de la Joventut, que s'estableix en el títol II de l'esmentada llei, es considera necessari donar suport a la recerca en matèria de joventut. L'objectiu és el de contribuir al coneixement de la realitat en matèria de joventut a la Comunitat Valenciana i facilitar l'orientació i l'actualització de les polítiques de joventut; fomentar, reconéixer i donar visibilitat als treballs i les persones investigadores sobre temes de joventut pels mèrits científics i tècnics i per la transcendència i importància dels continguts, afavorint la creació de sinergies i xarxes d'investigacions; promoure la formació de joves investigadors i investigadores en temes de joventut; i visualitzar i dignificar i reconéixer la vàlua de la investigació en matèria de joventut.  
Per a fomentar, entre altres, l'activitat científica i els estudis, la Vicepresidència i Conselleria d'Igualtat i Polítiques Inclusives va aprovar l'ordre 2/2018, de 23 de febrer, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica. D'acord amb aquesta ordre de bases es considera adequat establir uns premis que animen a la pròpia joventut a dirigir l'objecte dels seus treballs d'investigació a analitzar el món jove valencià en tots els seus possibles àmbits.  
Per tot això, en virtut de la competència que tinc delegada per la Resolució de 29 de juny de 2018, de la Vicepresidenta i consellera d'Igualtat i Polítiques Inclusives, mitjançant la qual es delega la competència d'aprovar les convocatòries de premis de l'IVAJ, resolc:  
  
Primer. Objecte de la convocatòria  
1. Es convoquen els Premis IVAJ 2018 a tesis doctorals, treballs de fi de màster, treballs de fi de grau i projectes de cicles formatius de grau superior de la família de serveis socioculturals i a la comunitat sobre temes de joventut, que versen sobre qualsevol aspecte relacionat directament amb la joventut valenciana.  
Aquesta convocatòria s'emmarca dins de la modalitat de creació científica i tècnica, d'acord amb el que disposa l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.  
2. Els premis volen reconéixer l'autoria i donar a conéixer els millors treballs de tesis doctorals, de fi de màster, de fi de grau i del mòdul professional de projecte de cicles formatius superiors de la família de serveis socioculturals i a la comunitat sobre temes de joventut, tant des d'una perspectiva general o sobre algú dels seus aspectes o àmbits concrets.  
  
Segon. Modalitats, premis i dotació econòmica  
1. Per aquesta convocatòria s'estableixen 4 categories de premis:  
a) Tesis doctorals, TD, segons el que regula el Reial decret 99/2011 de 28 de gener, pel que es regulen las ensenyances oficiales de doctorat.  
  
b) Treballs Fi de Grau, TFG, segons el que regula el Reial decret 1393/2007, de 29 d'octubre, pel que s'estableix l'ordenació de les ensenyances universitàries oficials.  
c) Treballs Fi de Màster, TFM, segons el que regula el Reial decret 1393/2007, de 29 d'octubre, pel que s'estableix l'ordenació de les ensenyances universitàries oficials.  
d) Treballs del Mòdul Professional de Projecte, MPP, segons el que preveu l'Ordre 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana, en concret dels cicles formatius de grau superior de:   
- TS Animació Sociocultural i Turística (LOE)  
- TS Promoció d'Igualtat de Gènere (LOE)  
- TS Integració Social (LOE)  
- TS Mediació Comunicativa (LOE)  
2. Els premis constaran de:  
a) Fins a 10 premis de 1.000 - per a tesis doctorals.  
b) Fins a 10 premis de 600 - per a treballs fi de màster.  
c) Fins a 10 premis de 600 - per a treballs fi de grau.  
d) Fins a 10 premis de 200 - per a treballs del Mòdul Professional de Projecte.  
3. Els treballs hauran d'haver sigut presentats i avaluats amb una nota igual o superior a 9, pels corresponents òrgans acadèmics, dins dels 2 últims anys i abans del termini de presentació de la documentació d'aquesta convocatòria.  
4. Els treballs guanyadors del premis rebran així mateix una distinció acreditativa.  
5. Els premis es finançaran amb càrrec a la línia d'ajudes SE000090 del pressupost de l'Institut Valencià de la Joventut per a 2018, amb un import global màxim de 24.000 euros.  
6. Si la comissió de selecció i valoració considera que cap dels treballs presentats és mereixedor del premi, podrà declarar-lo desert, sempre que es motive.  
  
Tercer. Participants  
1. A aquesta convocatòria de premi podran concórrer persones joves individualment, amb edats compreses entre els 18 i els 30 anys, autores dels treballs a què fa referència l'apartat segon.1.  
  
2. Totes hauran de tindre veïnatge administratiu en un municipi de la Comunitat Valenciana. També podran presentar-se joves amb ciutadania espanyola i residents a l'estranger amb l'últim veïnatge administratiu a la Comunitat Valenciana i acrediten aquesta condició al consolat d'Espanya corresponent. Aquest mateix règim s'aplicarà a joves, descendents d'espanyols amb l'últim veïnatge administratiu a la Comunitat Valenciana i que tinguen nacionalitat espanyola.  
  
  
Quart. Requisits dels treballs  
1. Els treballs que es presenten hauran de ser originals i complets (no s'admetran parts d'un treball més ampli i complet). Les persones que els presenten seran les úniques responsables davant del titular de qualsevol dret. L'IVAJ no se'n farà responsable si aquesta norma és incomplida.  
2. Els treballs presentats podran estar escrits en qualsevol dels idiomes oficials de la Comunitat Valenciana. També s'acceptaran treballs presentats en qualsevol idioma oficial en Europa, sempre que l'acompanye una transcripció de l'original al castellà i/o valencià.  
3. Tots els treballs es presentaran en suport electrònic (CD, USB) amb l'arxiu en format PDF, Word o Libre Office, també podrà incloure fotos i vídeos), identificat exclusivament amb el títol i el DNI/NIF o equivalent, sense que hi aparega la identificació de cap de les persones autores per tal de preservar-ne l'anonimat en el procés d'avaluació (revisar i encriptar per a la comissió de valoració i selecció).  
4. Tots els treballs presentats hauran d'acreditar haver sigut avaluats d'acord amb l'apartat segon.3.  
5. Els treballs que es presenten hauran de ser originals i les persones que les presenten seran les úniques responsables davant del titular de qualsevol dret.  
  
Cinqué. Sol·licituds i termini de presentació  
1. La sol·licitud per a participar en aquesta convocatòria haurà d'emplenar-se en el model d'instància que figura en l'annex I a la present resolució. El model normalitzat de sol·licitud estarà també a la disposició del públic a les seus de l'Institut Valencià de la Joventut a Alacant (rambla de Méndez Núñez, núm. 41, torre de la Generalitat, 03853), Castelló de la Plana (carrer dels Orfebres Santalínea, núm. 2, 12092) i València (carrer de l'Hospital, núm. 11, 46762), o bé s'hi podrà accedir a través de la pàgina web de l'Institut Valencià de la Joventut, www.ivaj.gva.es.  
2. La sol·licitud es presentarà en algun dels registres d'entrada de l'IVAJ, sense perjudici de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. El termini de presentació de sol·licituds per a concórrer al premi finalitzarà als 10 dies hàbils comptats a partir del següent en el qual es publique la present resolució en el DOGV. L'incompliment d'aquest termini determinarà la inadmissió de la sol·licitud per extemporània.  
4. Les dades de caràcter personal facilitades per l'interesat o a les que l'IVAJ tinga accés en el marc de la present convocatòria, tindran la protecció derivada de la Llei orgànica 15/1999, de 13 de desembre, de protecció de dades de caràcter personal.  
  
Sisé. Documentació  
1. Juntament amb la sol·licitud es presentarà la documentació següent:  
a) Declaració responsable que no hi concorren, en la persona sol·licitant, les circumstàncies assenyalades en l'article 13 de la Llei 38/2003, de 17 de novembre, general de subvencions, que s'inclou en el model de sol·licitud.  
b) Declaració responsable de trobar-se al corrent de les seues obligacions tributàries i davant de la Seguretat Social d'acord amb el que preveu l'article 24.4 del Reial decret 887/2006, de 21 de juliol, pel qual s'aprova el Reglament de Llei 38/2003, de 17 de novembre, general de subvencions, que s'inclou en el model de sol·licitud.  
c) Autorització expressa a l'Institut Valencià de la Joventut, inclosa en la sol·licitud, perquè comprove les dades personals i de veïnatge de la persona que signa la sol·licitud mitjançant el Sistema de Verificació de Dades d'Identitat, segons el que estableixen el Reial decret 522/2006, de 28 d'abril i el Decret 165/2010, de 8 d'octubre, del Consell. No obstant això, si, de la comprovació efectuada, resultara alguna discordança amb les dades facilitades per l'interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no en presta el consentiment, haurà d'aportar fotocòpia confrontada del document nacional d'identitat, passaport o número d'identificació d'estranger, segons siga procedent.  
d) Compromís d'aportar el model de domiciliació bancària en cas de resultar guanyador el treball presentat.  
2. Tota la documentació referida en aquest punt que no siga original haurà de ser confrontada.  
3. La comprovació de l'existència de dades no ajustades a la realitat, tant en la sol·licitud com en la resta de la documentació aportada, podrà comportar, en funció de la seua importància, l'exclusió de la participació en el procés de valoració per a la concessió dels premis.  
  
4. Si els documents exigits ja estan a poder de l'Institut Valencià de la Joventut, el sol·licitant podrà acollir-se al dret establit en l'article 53.1.d de la Lei 39/2015, d'1 d'octubre, del procediment administratiu comú de les administracions públiques, sempre que es faça constar, per escrit, la data i l'òrgan o dependència en què van ser presentats o, si escau, emesos. En els supòsits d'impossibilitat material d'obtindre tal documentació i amb anterioritat a la formulació de la proposta de resolució, l'òrgan competent podrà requerir a l'entitat participant la seua presentació o, en defecte d'això, l'acreditació per altres mitjans dels requisits a què es refereix aquesta documentació.  
  
Seté. Procediment de concessió i terminis  
1. Aquesta convocatòria es realitza en règim de concurrència competitiva, i d'acord amb el que disposa l'article 9.3 de l'ordre citada en el punt nové, serà la persona titular de la Direcció General de l'IVAJ la competent per a resoldre el concurs. La resolució s'emetrà en el termini màxim de 3 mesos comptadors des de la data de finalització del termini de presentació de sol·licituds per a participar.  
2. El procediment dirigit a la concessió dels premis serà tramitat pels serveis administratius de l'IVAJ, que requeriran que els participants que no hagen presentat la documentació correctament n'esmenen les omissions o errors, tot això d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques  
  
3. Als efectes de publicitat i transparència, l'IVAJ publicarà al seu web i al DOGV la resolució de concessió dels premis, d'acord amb l'article 18 de la Llei 38/2003, de 17 de novembre, general de subvencions; l'article 30 de la Llei 15/2014, de 16 de setembre, de racionalització del sector públic i altres mesures de reforma administrativa, i la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
4. L'IVAJ podrà comunicar als finalistes que assistisquen a l'acte de lliurament i presentació pública dels premis i treballs.  
5. La resolució també serà publicada en la pàgina web de l'IVAJ i es notificarà per mitjans electrònics a tots els equips participants.  
  
Huité. Comissió de selecció i valoració  
1. Estarà integrat pels càrrecs i membres següents:  
a) Presidència: titular de l'Àrea de l'IVAJ o persona que la substituïsca.  
b) Un representant de cada una de les Universitats Públiques de la Comunitat Valenciana, proposat per les mateixes i que el seu àmbit d'investigació estiga relacionat amb treballs d'investigació en joventut.  
c) Un representant de la Direcció General de Formació Professional i Ensenyaments de Règim Especial.  
d) Un representant del Consell Valencià de la Joventut.  
e) Secretaria: una persona adscrita a l'IVAJ, amb veu però sense vot.  
2. La composició de la comissió de valoració i selecció ha de respondre a criteris de participació paritària de dones i homes. A aquest efecte, la Comissió ha de tendir a la presència d'un nombre de dones que represente el 50 % del còmput total de les persones membres.  
  
  
Nové. Valoració de les candidatures presentades i fases  
1. Els treballs presentats seran valorats per la comissió de selecció i valoració d'acord amb els criteris per a l'atorgament dels premis i que enumera l'article 11.1 de l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació, artística, científica i tècnica. En concret i per a la present convocatòria, al ser individual, s'aplicaran quatre dels cinc criteris existents:  
  
a) Qualitat: fins a 10 punts  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10. S'atendrà tant a la rigorositat científica del treball d'investigació: coneixement dels antecedents i de l'estat actual del tema; definició dels objectius; rigor metodològic, com a la valoració acadèmica obtinguda, en el seu cas en la seua presentació i defensa.  
b) Innovació: fins a 10 punts  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10. S'atendrà a l'interés i rellevància de la temàtica estudiada o del projecte presentat, tant des del punt de vista científic com amb relació a l'impacte i l'aplicabilitat dels resultats als diferents àmbits de treball amb joventut i des de perspectives de gènere, inclusió, etc., si escau.  
c) Valors que es transmeten: fins a 10 punts.  
Es tindran en compte els valors treballats en els treballs presentats, la reflexió que ha suposat per als participants en la convocatòria i la manera en què finalment es reflecteixen en els treballs presentats. Baixa de 0 a 3, mitjana 4 a 7 i alta de 8 a 10.  
d) Temàtica social que recull el treball: fins a 10 punts.  
El jurat analitzarà el contingut del projecte, i si aborda i de quina manera una temàtica social del món actual. Baixa de 0 a 3, mitjana 4 a 7 i alta de 8 a 10.  
2. La comissió de selecció i valoració reflectirà en la corresponent acta tota la valoració realitzada i elevarà proposta motivada de concessió del premi a la Direcció General de l'IVAJ.  
  
Desé. Drets sobre les obres  
1. Els treballs premiats en aquesta convocatòria seran cedits pels autors i autores a l'lVAJ durant els cinc anys següents a la concessió del premi, el qual es reserva el dret de divulgar-los o de difondre'ls públicament i reproduir-los, en part o en totalment, sense que per això els autors, als quals se'ls reconeix la propietat intel·lectual de les obres, en meriten cap dret.  
2. La participació en la convocatòria implica la dita cessió, sense necessitat d'autorització posterior.  
3. Passat el dit termini, les obres premiades i/o les que hagen rebut qualsevol menció especial, es tornaran als seus autors.  
  
Onzé. Acceptació de la normativa reguladora  
La participació en la present convocatòria implica l'acceptació de la normativa que la regula.  
  
Dotzé. Entrada en vigor  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se recurs de reposició, davant de la Direcció General de l'IVAJ, en el termini d'un mes comptat a partir de l'endemà de la publicació d'aquesta resolució, segons el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 24 d'octubre de 2018.- El director general de l'Institut Valencià de la Joventut: Jesús Martí Nadal.